Sophie Løhde (V), 2023-06-01:
Først og fremmest tak til Folketingets partier og ordførere for en rigtig god og vigtig debat.
Som jeg selv indledte debatten med at slå fast, bliver der jo prioriteret hver eneste dag overalt i vores sundhedsvæsen på rigtig mange niveauer 365 dage om året.
Der kunne man tage Medicinrådet som et godt eksempel herpå.
Men der sker også rigtig meget skjult prioritering rundtomkring i vores sundhedsvæsen.
I Folketinget har vi i fællesskab en ekstremt vigtig opgave med også at skabe de gode rammer for, hvordan der bliver prioriteret, også på tværs i vores sundhedsvæsen, så det sker klogt og gennemsigtigt, og det sker med hensyntagen til patienterne og personalet.
Der er ikke nogen tvivl om, at det danske sundhedsvæsen på mange måder er under et massivt pres, og det stiller også nogle skærpede krav til, hvordan vi prioriterer for at være med til at langtidssikre og robustgøre vores sundhedsvæsen.
Vi er fra regeringens side, og vi har også sagt det klart, parate til at investere massivt i vores sundhedsvæsen, fordi vi synes, det er vigtigt, og fordi det er nødvendigt.
Vi er også nødt til at have en diskussion, som er meget bredere end blot om, hvor mange penge vi vil bruge, eller hvordan vi vil bruge de nye penge, men også om, hvordan vi bruger de eksisterende mange, mange milliarder inden for vores sundhedsvæsen, altså om vi får mest mulig og bedst mulig sundhed for pengene.
I debatten i dag har vi været vidt omkring i forhold til hele prioriteringsdiskussionen; lige fra diskussionen omkring, hvordan vi sikrer personale nok, brug af udenlandsk sundhedspersonale, hvordan vi kan bringe flere faggrupper i spil, forebyggelse, overbehandling, medicinudgifter, patientrettigheder, sundhedsforsikringer og meget, meget mere
Ja, jeg tror endda, at vi kom så vidt omkring, at nogle ordførere på et tidspunkt helt glemte, både hvad de spurgte om, og hvad der blev svaret.
Det sidste er sagt med et smil på læben, fordi vi nok alle sammen – og det tror jeg også gælder for dem, der måtte have fulgt med – er en smule medtaget af, at vi har været i gang i rigtig mange timer i går til langt ud på de lyse timer i forbindelse med Folketingets afslutningsdebat.
Én ting er, at vi har været vidt omkring i debatten i dag.
Jeg havde faktisk måske håbet og troet, at vi var kommet lidt nærmere og lidt skarpere ind i selve prioriteringsdiskussionen, for vi har været rundt i periferien af alle mulige andre også meget vigtige og væsentlige emner.
Men selve prioriteringsdiskussionen er for mig at se også den sværeste og mest komplekse, hvor jeg og vi fra regeringens side ikke nødvendigvis har alle svarene på, hvordan vi griber det her an
Jeg kunne i hvert fald også godt tænke mig, at vi diskuterede, hvordan vi grundlæggende bedst kan gribe hele prioriteringsdiskussionen an politisk, for heri indgår også en prioritering.
Jeg synes egentlig, at hr. Stinus Lindgreen stillede et meget godt spørgsmål undervejs med reference til den drøftelse, der havde været imellem ordføreren og den tidligere sundhedsminister omkring sammensætningen og rækkefølgen på hele vaccinationsprogrammet.
Ville man – med en lettere omskrivning af ordførerens bemærkninger – sammensætte vaccinationsprogrammet i morgen på helt samme måde, hvis vi i dag besluttede os for at starte forfra?
Næppe.
I virkeligheden kunne man stille det samme spørgsmål på rigtig mange andre områder inden for vores sundhedsvæsen, og det er jo også en af baggrundene for, at vi fra regeringens side har besluttet os for at tage initiativ til at nedsætte et tværgående nationalt prioriteringsråd.
Det er jo et råd, hvor vi ikke på forhånd har sagt, hvordan det præcis skal skrues sammen, og som jeg også vil invitere til, at vi politisk kan have drøftelser og debat omkring, men med et klart sigte på, hvordan vi kan insistere på at få mest mulig sundhed for pengene, hvordan vi kan reducere overbehandling, og hvordan vi kan øge patientinddragelsen.
Det er ikke en opgave, der kan stå alene, og jeg tænker også, at vi får nogle vigtige og gode bidrag undervejs fra bl.a. Robusthedskommissionen, der afrapporterer på den anden side af sommerferien, hvor den vil fremlægge sine anbefalinger, og hvor jeg ved, at der bl.a. også arbejdes med anbefalinger til en bedre prioritering i visitationen, så medarbejdernes tid bruges på dem, der har størst behov.
Men alt i alt skal der fra min side lyde en stor tak for en rigtig god debat.
Dernæst skal der også være en håndsrækning ud og en invitation til, at vi fortsætter diskussionen og drøftelserne, også omkring nogle af de svære dilemmaer, som der er på det her område, og som kalder på, at vi også politisk investerer tid og kræfter i den her vigtige, men også rigtig svære prioriteringsdiskussion.